Trebuia să se răspundă la întrebări mult mai elementare și mai presante, ce se cereau a fi lămurite cu mult înaintea chestiunilor estetice, care însă au venit și ele la rând, destul de repede : în ce limbă română se scrie, cu ce ortografie, de unde și cum împrumutăm cuvinte? În toate aceste probleme fundamentale, de ordin lingvistic-normativ, intervențiile lui Maiorescu au tranșat o dată pentru totdeauna, aproape miraculos – împotriva unor majorități covârșitoare.